Illum il-Kunsill estenda l- miżuri restrittivi tal-UE kontra r-reġim Sirjan għal sena addizzjonali, sal- 1 ta' Ġunju 2022 , fid-dawl tar-repressjoni kontinwa tal-popolazzjoni ċivili fil-pajjiż. Il-Kunsill neħħa wkoll mil-lista ħames persuni mejta. Il-lista issa tinkludi 283 persuna milquta kemm minn iffriżar tal-assi kif ukoll minn projbizzjoni fuq l-ivvjaġġar, u 70 entità soġġetti għall-iffriżar tal-assi. Is-sanzjonijiet attwali kontra s-Sirja ġew introdotti fl-2011 b'reazzjoni għar-repressjoni vjolenti tal-popolazzjoni ċivili mir-reġim ta' Assad. Huma għandhom fil-mira tagħhom ukoll kumpaniji u negozjanti prominenti li jibbenefikaw mir-rabtiet tagħhom mar-reġim u mill-ekonomija tal-gwerra. Il-miżuri restrittivi jinkludu wkoll projbizzjoni fuq l-importazzjoni taż-żejt, restrizzjonijiet fuq ċerti investimenti, iffriżar tal-assi tal-bank ċentrali Sirjan miżmuma fl-UE, u restrizzjonijiet fuq l-esportazzjoni ta' tagħmir u teknoloġija li jistgħu jintużaw għar-repressjoni interna, kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjoni bl-internet jew bit-telefon. Is-sanzjonijiet tal-UE fis-Sirja huma mfassla biex jevitaw kwalunkwe impatt fuq l-assistenza umanitarja u għalhekk biex ma jaffettwawx it-twassil ta' ikel, mediċini u tagħmir mediku. L-UE żżomm l-iżviluppi fil-konflitt Sirjan taħt analiżi kostanti u tista' tiddeċiedi li ġġedded sanzjonijiet u temenda l-lista ta' entitajiet jew persuni fil-mira abbażi ta' żviluppi fuq il-post. L-UE tibqa' impenjata li ssib soluzzjoni politika dejjiema u kredibbli għall-konflitt fis-Sirja abbażi tar-riżoluzzjoni 2254 tal-Kunsill tas-Sigurtà tan-NU u tal-Komunikat ta' Ġinevra tal-2012. Deċiżjoni tal-Kunsill 2013/255/PESK tal-31 ta' Mejju 2013 dwar miżuri restrittivi kontra s-Sirja, verżjoni konsolidata 06/11/2020 Sirja: ir-reazzjoni tal-Kunsill għall-kriżi Id-Delegazzjoni tal-UE għas-Sirja Ara l-paġna tal-laqgħa